ΓΡΑΠΤΗ ΕΡΩΤΗΣΗ E-2371/00

υποβολή: Glyn Ford (PSE) προς την Επιτροπή

(13 Ιουλίου 2000)

Θέμα: Δίσκοι DVD και ανταγωνισμός

Απαντώντας στις ερωτήσεις μου Ε-1509/00 και Ε-1510/00(1) της 14ης Ιουνίου, ο Επίτροπος Monti αιτιολόγησε την αντιανταγωνιστική συμπεριφορά των παραγωγών συσκευών ανάγνωσης και δίσκων DVD ισχυριζόμενος ότι η κωδικοποίηση των νέων παραδόσεων ανάλογα με την περιοχή του κόσμου επιτρέπει στους παραγωγούς ταινιών να προστατεύουν την πνευματική τους ιδιοκτησία που καλύπτεται από copyright και το παραδοσιακό πλαίσιο παράδοσης των ταινιών τους σε διαφορετικές χρονικές στιγμές σε διάφορα μέρη του κόσμου.

Νομίζω ότι αυτό είναι ένα βολικό πρόσχημα των παραγωγών ταινιών για να αιτιολογήσουν τις απότομες αλλαγές τιμών σε όλο τον κόσμο. Έστω και αν τούτο συμβαίνει δεν αιτιολογεί το γεγονός ότι από τη στιγμή που οι ταινίες έχουν συνολικά παραδοθεί, να μην παράγονται σε μια έκδοση για όλες τις περιοχές δεδομένου ότι στο στάδιο αυτό δεν αιτιολογείται πλέον η περιφερειακή τους κωδικοποίηση που χρησιμοποιείται από τους παραγωγούς των ταινιών ώστε να ασκούν τα δικαιώματά τους βάση του νόμου περί copyright. Τούτο δημιουργεί τηνποψία ότι κύριος στόχος είναι η μεγιστοποίηση των κερδών με κατάχρηση δεσπόζουσας θέσης.

Θα αναλάβει επομένως η Επιτροπή να έρθει σε επαφή με τους παραγωγούς δίσκων DVD ώστε να τους ανακοινώσει ότι οι εκδόσεις μετά την παράδοση σε όλες τις περιοχές δεν θα κωδικοποιούνται σε περιφερειακό επίπεδο; Εάν όχι, θα μπορούσε η Επιτροπή να διευκρινίσει για ποιους λόγους ενεργεί έτσι;

(1) ΕΕ C 53 E της 20.2.2001.

Απάντηση του κ. Monti εξ ονόματος της Επιτροπής

(28 Σεπτεμβρίου 2000)

Στην απάντησή της της 14ης Ιουνίου 2000 στις γραπτές ερωτήσεις E-1509/00 και E-1510/00(1) του Αξιότιμου Μέλους του Κοινοβουλίου, η Επιτροπή εξήγησε ότι η περιφερειακή κωδικοποίηση των ψηφιακών βιντεοδίσκων πολλαπλών εφαρμογών (DVD) και των συσκευών ανάγνωσης DVD επιτρέπει στις εταιρίες παραγωγής ταινιών να προστατεύσουν τα κατοχυρωμένα δικαιώματα πνευματικής ιδιοκτησίας τους και τον παραδοσιακό τρόπο κυκλοφορίας των ταινιών τους σε διάφορες χρονικές στιγμές σε διάφορα μέρη του κόσμου.

Όσον αφορά την παρούσα ερώτηση του Αξιότιμου Μέλους του Κοινοβουλίου, η Επιτροπή σημειώνει πρώτον ότι η δυνατότητα περιφερειακής κωδικοποίησης αποτελεί τεχνολογικό χαρακτηριστικό ίδιο των DVD και των συσκευών ανάγνωσης DVD. Είναι μία από τις τυποποιημένες προδιαγραφές της τεχνολογίας DVD. Ωστόσο, δεν αποφασίζουν οι παραγωγοί δίσκων συσκευών ανάγνωσης DVD εάν μία συγκεκριμένη ταινία θα πρέπει να κωδικοποιηθεί σε περιφερειακό επίπεδο ή όχι. Αυτό αποφασίζεται μονομερώς από κάθε εταιρία παραγωγής ταινιών. Η Επιτροπή επομένως θεωρεί ότι η ερώτηση του Αξιότιμου Μέλους του Κοινοβουλίου έχει ως αντικείμενο να εξετασθεί η συμπεριφορά των εταιριών παραγωγής ταινιών και όχι των παραγωγών δίσκων DVD.

Η Επιτροπήπενθυμίζει επίσης ότι οι παραγωγοί ταινιών έχουν τη δυνατότητα να κωδικοποιήσουν νέες κυκλοφορίες σύμφωνα με έξι γεωγραφικές περιοχές, από τις οποίες μία είναι ο Ευρωπαϊκός Οικονομικός Χώρος (ΕΟΧ). Έτσι, μια ταινία DVD που κυκλοφορεί σε ένα κράτος μέλος μπορεί να παιχθεί σε άλλο κράτος μέλος, χαρακτηριστικό το οποίο επιτείνεται από την δυνατότητα ύπαρξης πολλών γλωσσών στους δίσκους DVD. Αντίστοιχα, η περιφερειακή κωδικοποίηση δεν περιορίζει το εμπόριο μεταξύ κρατών μελών. Ωστόσο, η περιφερειακή κωδικοποίηση μπορεί να αποθαρρύνει τις εισαγωγές στον ΕΟΧ δίσκων DVD που κυκλοφορούν σε μία από τις άλλες περιφέρειες και επομένως να έχει επίπτωση στο εμπόριο.

Στο πλαίσιο αυτό, οι κανόνες κατά των μονοπωλίων προσφέρουν μόνο περιορισμένες δυνατότητες για την επιβολή περιορισμών ως προς την χρήση των δικαιωμάτων πνευματικής ιδιοκτησίας έναντι των εισαγωγών ή των παράλληλων εισαγωγών.

Το άρθρο 81 (πρώην άρθρο 85) της συνθήκης ΕΚ απαιτεί την ύπαρξη συμφωνίας ή εναρμονισμένης πρακτικής. Ωστόσο, στην παρούσα περίπτωση, οι παραγωγοί ταινιών αποφασίζουν μονομερώς εάν θα κωδικοποιήσουν έναν τίτλο περιφερειακά ή όχι.

Το άρθρο 82 (πρώην άρθρο 86) της συνθήκης ΕΚ απαιτεί καταχρηστική εκμετάλλευση της δεσπόζουσας θέσης. Οι εταιρίες παραγωγής ταινιών δεν κατέχουν δεσπόζουσα θέση κατά την έννοια του άρθρου 82 επειδή απλώς είναι σε θέση να προλαμβάνουν τρίτους να θέτουν σε κυκλοφορία προϊόντα που παραβιάζουν τα δικαιώματά τους. Στο παρόν στάδιο, δενπάρχουν άλλες ενδείξεις ότι μία από τις εταιρίες παραγωγής κατέχει δεσπόζουσα θέση στην αγορά ταινιών.

Το Αξιότιμο Μέλος του Κοινοβουλίου προτείνει ότι ο κατάλογος των ταινιών που έχουν ήδη κυκλοφορήσει δεν θα πρέπει να κωδικοποιηθεί περιφερειακά. Η Επιτροπή θα ήθελε να τονίσει ότι η κωδικοποίηση των ταινιών που έχουν ήδη κυκλοφορήσει είχε ως αποτέλεσμα να ενισχυθούν τα κατοχυρωμένα δικαιώματα πνευματικής ιδιοκτησίας των εταιριών παραγωγής ταινιών. Μόνο σε περιορισμένες και έκτακτες περιστάσεις, π.χ. εάν ένας παραγωγός ταινιών που κατέχει δεσπόζουσα θέση προβεί σε καταχρηστικές πρακτικές κοστολόγησης θα μπορούσε η Επιτροπή να επέμβει βάσει των κανόνων ανταγωνισμού(2).

Επίσης, όπως αναφέρεται στην προηγούμενη απάντησή της(3), η Επιτροπή έχει ήδη εξετάσει τα θέματα αυτά (σε αυτεπάγγελτη διαδικασία που κίνησε το 1996) και δεν έχει διαπιστώσει παράβαση του άρθρου 81 ή 82 της συνθήκης ΕΚ. Η Επιτροπή, ελλείψει νέων πληροφοριών που να της επιτρέπουν να αλλάξει την άποψή της, δεν έχει επί του παρόντος πρόθεση να εξετάσει το θέμα περαιτέρω.

(1) ΕΕ C 53 E της 20.2.2001.

(2) Βλέπε, μεταξύ άλλων την απόφαση της 16ης Δεκεμβρίου του 1999 στηνπόθεση T-198/98 Micro Leader Business κατά της Επιτροπής που δεν έχει ακόμη δημοσιευθεί.

(3) ΕΕ C 53 E της 20.2.2001.